
ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ

14 Σεπτεμβρίου 2015
Νέα ηλεκτρονική υπηρεσία για τα αυθαίρετα από το ΤΕΕ
Το ΤΕΕ, συνεχίζοντας την προσπάθειά του να παρέχει στα Μέλη του χρηστικά πληροφοριακά συστήματα, υλοποίησε και έθεσε ήδη σε λειτουργία κεντρικό σύστημα ηλεκτρονικής υποβολής και έγκρισης αιτημάτων μεταβολών αυθαιρέτων, με αυτόματη επιλογή των διαθέσιμων αιτημάτων και πλήρη τεκμηρίωση της διαδικασίας. Αυτό το σύστημα μειώνει ήδη κατά πολύ τον χρόνο και την ποιότητα εξυπηρέτησης των μηχανικών και των πολιτών.
Μερικές από τις μεταβολές που πλέον εξυπηρετούνται πλήρως ηλεκτρονικά είναι αλλαγή της επιθυμίας του ιδιοκτήτη για το σχήμα πληρωμών της δήλωσης, η διόρθωση λαθών καταχώρησης, η προώθηση της δήλωσης μετά από έγκριση υπηρεσιών (πχ σε παραδοσιακούς οικισμούς, έκδοση Αδείας κλπ) και η αλλαγή διαχειριστή μηχανικού.

Ταυτόχρονα, αναβαθμίστηκε το σύστημα αναζήτησης δηλώσεων που είναι διαθέσιμο σε όλες της Υπηρεσίες Δόμησης της χώρας και στο οποίο έχουν πρόσβαση 750 στελέχη των αντίστοιχων υπηρεσιών. Το νέο σύστημα παρέχει ενιαία αναζήτηση με πολλαπλά κριτήρια σε όλες τις δηλώσεις των Ν. 4014/2011 και 4178/2013, εμφάνιση σε ενιαίο χάρτη σε υπόβαθρο της ΕΚΧΑ ΑΕ και πρόσβαση στην τεκμηρίωση των δηλώσεων (αναλυτικά στοιχεία καταγραφής, πληρωμές, μεταβολές και υποβληθέντα δικαιολογητικά), διευκολύνοντας εξαιρετικά τη διαδικασία ελέγχου των δηλωθέντων αυθαιρέτων από τους υπαλλήλους των Υπηρεσιών δόμησης.
Σχετικά με το θέμα, ο Πρόεδρος του ΤΕΕ Γιώργος Στασινός δήλωσε:

«Με τη νέα ηλεκτρονική υπηρεσία που ξεκινήσαμε κάνουμε πιο εύκολη τη ζωή των πολιτών, των μηχανικών και των δημοσίων υπηρεσιών. Οι πολίτες μπορούν πλέον πιο εύκολα με την συμβολή ενός Μηχανικού της επιλογής τους, από τους δεκάδες χιλιάδες διαθέσιμους, να καταγράψουν τις αυθαιρεσίες τους και να επιλέξουν ένα από τα διαθέσιμα σχήματα αποπληρωμής των προστίμων τα οποία προσφέρουν σε περιπτώσεις προκαταβολών σημαντικά υψηλές εκπτώσεις. Θυμίζω ότι όλοι έχουν πλέον τη δυνατότητα, μέσα από το πληροφοριακό σύστημα του ΤΕΕ, για συμψηφισμό του 50% των προστίμων για τα αυθαίρετα με εργασίες και υλικά  ενεργειακής αναβάθμισης και στατικής επάρκειας. Ήδη περισσότερα από 900 χιλιάδες ακίνητα έχουν δηλωθεί και για περισσότερα από 615 χιλιάδες έχει ξεκινήσει η διαδικασία αποπληρωμής των προστίμων. 

Το ΤΕΕ, με τις ηλεκτρονικές υπηρεσίες που παρέχει, βρίσκεται αντικειμενικά στην πρωτοπορία για ένα καλύτερο μέλλον στη χώρα, χωρίς τις παθογένειες του παρελθόντος. Βελτιώνουμε τους όρους εργασίας των μηχανικών, απλοποιούμε τις διαδικασίες για τον πολίτη, βοηθούμε αποτελεσματικά τον έλεγχο από τις δημόσιες αρχές, μειώνουμε το κόστος για όλους.

Όμως, το πληροφοριακό σύστημα για τα αυθαίρετα είναι μόνο το πρώτο βήμα. Πρέπει άμεσα να ακολουθήσει η Ηλεκτρονική Ταυτότητα Κτιρίου, που αφορά τα νομίμως υφιστάμενα κτίρια, και η Ηλεκτρονική Έκδοση Αδειών Δόμησης, που αφορά τα νέα κτίρια. Στη συνέχεια πρέπει να προχωρήσουμε στην ηλεκτρονική αδειοδότηση των παραγωγικών δραστηριοτήτων και στην πιστοποίηση των τεχνικών επαγγελμάτων. Η χώρα δεν αντέχει άλλο να παραμένει κολλημένη στο χθες της γραφειοκρατίας. Το ΤΕΕ είναι έτοιμο να υποστηρίξει ηλεκτρονικά όλες αυτές τις υπηρεσίες. Ήρθε η ώρα πολίτες, επαγγελματίες και επιχειρήσεις να σταματήσουν να χάνουν χρόνο, να σταματήσουν να πληρώνουν περιττά έξοδα, να σταματήσουν να ταλαιπωρούνται. Η νέα κυβέρνηση μπορεί να προχωρήσει σε όλα αυτά μέσα σε λίγους μήνες, μέσα στο 2015. Ήρθε η ώρα η Πολιτεία να εφαρμόσει όσα υπόσχεται για χρόνια.»
Αναλυτικά:

Η παρέμβαση του ΤΕΕ με την δημιουργία του πληροφοριακού συστήματος καταγραφής και διαχείρισης των δηλώσεων των αυθαιρέτων αποτελεί την πρώτη συστηματική προσπάθεια καταγραφής του φαινομένου της αυθαίρετης δόμησης. Εκτός από την άμεση διευκόλυνση με την αντιμετώπιση της γραφειοκρατίας η ευσυνείδητη δουλειά χιλιάδων μηχανικών παρέχει πλέον στην πολιτεία ένα πραγματικό εργαλείο ανάλυσης της αυθαίρετης δόμησης και διαφάνεια στις συναλλαγές. Η καταχώρηση των δηλώσεων στο πληροφοριακό σύστημα ακολουθεί την νομοθετικά οριζόμενη ροή εργασίας. Από την εμπειρία της πραγματικής εργασίας των Μηχανικών με την καταχώρηση πλέον των 902.000 δηλώσεων αυθαιρέτων και 850.000 βεβαιώσεων μεταβίβασης προκύπτουν πολλές περιπτώσεις όπου απαιτείται παρέμβαση στην κανονική ροή εργασίας. Μερικές τέτοιες περιπτώσεις είναι αλλαγή της επιθυμίας του ιδιοκτήτη στο σχήμα πληρωμών της δήλωσης (εντός των προθεσμιών του Νόμου), διόρθωση λαθών καταχώρησης, προώθηση της δήλωσης μετά από έγκριση υπηρεσιών (πχ σε παραδοσιακούς οικισμούς, έκδοση Αδείας κλπ) και η αλλαγή διαχειριστή μηχανικού.

Στη διάρκεια της ισχύος του Ν. 4178/2013 οι παραπάνω ανάγκες καλύπτονταν μέσω της οργάνωσης του ηλεκτρονικού ταχυδρομείου του ΤΕΕ και της αδιάκοπης φροντίδας των στελεχών του ΤΕΕ που αξιολογούσαν τα εισερχόμενα αιτήματα, τα προετοίμαζαν για υλοποίηση και τα διεκπεραίωναν καθημερινά. Το αποτέλεσμα ήταν η διεκπεραίωση των αιτημάτων μέσα σε 1 έως 3 εργάσιμες ημέρες. Με την μέθοδο αυτή εξυπηρετήθηκαν σε διάστημα 24 μηνών περίπου 56.000 αιτήματα, χωρίς να περιλαμβάνονται σε αυτά οι αλλαγές διαχειριστή μηχανικού. Το ΤΕΕ, συνεχίζοντας την προσπάθειά του να παρέχει στα Μέλη του χρηστικά πληροφοριακά συστήματα, υλοποίησε και έθεσε ήδη σε λειτουργία κεντρικό σύστημα ηλεκτρονικής υποβολής και έγκρισης των παραπάνω αιτημάτων με αυτόματη επιλογή των διαθέσιμων αιτημάτων και πλήρη τεκμηρίωση της διαδικασίας. Αυτό το σύστημα μειώνει ήδη κατά πολύ τον χρόνο και την ποιότητα εξυπηρέτησης των Μελών του.

Το ΤΕΕ, μέσα στην μακροχρόνια πλέον οικονομική δυσπραγία, δεσμεύεται στην συνέχιση της αναβάθμισης των πληροφορικών συστημάτων εξυπηρέτησης των Μελών του με νέες υπηρεσίες που θα παρακάμπτουν την γραφειοκρατία με ταυτόχρονη εξασφάλιση της διαφάνειας.
Υπενθυμίζεται ότι σύμφωνα με τα τελευταία στοιχεία του πληροφοριακού συστήματος που ανακοίνωσε το ΤΕΕ, το σύνολο των ενεργών δηλώσεων έχει ως εξής:

	 
	Άκυρες
	Σε επεξεργασία
	Αρχική υποβολή
	 Υπαγωγή
	Οριστική υπαγωγή
	Σύνολο Αυθαιρέτων

	Δηλώσεις Ν.4178/2013
	50
	133915
	32541
	79199
	94801
	340506

	Δηλώσεις Ν 4178 από μεταφορά του Ν4014
	85
	0
	93633
	92716
	82663
	269097

	Δηλώσεις Ν4014/2011
	103
	0
	27735
	30194
	59305
	293358

	Σύνολο
	238
	133.915
	153.909
	202.109
	236.769
	902.961


Σημειώνεται ότι οι δηλώσεις «Σε επεξεργασία» δεν έχουν υποβληθεί ακόμα και δεν έχουν προκύψει για αυτές οι αντίστοιχες εντολές πληρωμής παραβόλου και ειδικού προστίμου. Εκ της διαφοράς οι δηλώσεις για τις οποίες έχει υποβληθεί παράβολο είναι 615.137. 

Διαθέσιμες ηλεκτρονικές αιτήσεις

Το σύστημα ανάλογα με το είδος και την κατάσταση της δήλωσης και τα υπόλοιπα τρέχοντα δεδομένα, το πληροφοριακό σύστημα προτείνει στον χρήστη μόνο τις αιτήσεις που μπορούν να υποβληθούν, όπως αναφέρονται κατωτέρω:

1. Διαθέσιμες Αιτήσεις για δηλώσεις του Ν.4178/2013

Επαναφορά κατάστασης δήλωσης από "Οριστική" σε "Υπαγωγή"

Επιτρέπεται σε δηλώσεις σε «Οριστική Υπαγωγή». Ο διαχειριστής Μηχανικός Δηλώνει υπεύθυνα ότι αναλαμβάνει κάθε ευθύνη που προκύπτει από οποιαδήποτε τροποποίηση, καθώς και την υποχρέωση της ενημέρωσης κάθε ιδιώτη, Δημόσιας Αρχής ή άλλου παραλήπτη στον οποίο έχει ήδη χορηγηθεί οποιοδήποτε στοιχείο της παρούσας δήλωσης.
Επαναφορά κατάστασης βεβαίωσης από "Οριστική" σε "Υπαγωγή"

Εγκρίνεται εφόσον δεν έχει παρέλθει 2μηνο από την ημερομηνία αυτοψίας και επίσης συνοδεύεται με ΥΔ του διαχειριστή Μηχανικού ότι αναλαμβάνει κάθε ευθύνη που προκύπτει από οποιαδήποτε τροποποίηση, καθώς και την υποχρέωση της ενημέρωσης κάθε ιδιώτη, Δημόσιας Αρχής ή άλλου παραλήπτη στον οποίο έχει ήδη χορηγηθεί οποιοδήποτε στοιχείο της παρούσας δήλωσης. Οι αλλαγές που επιτρέπονται αφορούν λεκτικά, γεωγραφικό εντοπισμό κλπ και όχι ημερομηνία
αυτοψίας ή αλλαγή τύπου βεβαίωσης. Σε περίπτωση που η Βεβαίωση μηχανικού δεν επιδέχεται διόρθωσης ως ανωτέρω (π.χ. έχει επιλεγεί λάθος τύπος βεβαίωσης ή εάν δεν έπρεπε καν να εκδοθεί βάσει της κείμενης νομοθεσίας) ο μηχανικός μπορεί να αιτηθεί την επαναφορά της Βεβαίωσης σε προσωρινή υπαγωγή και στο πεδίο «Περιγραφή» των βασικών στοιχείων να αναγράψει με κεφαλαία γράμματα τη φράση «ΑΚΥΡΗ ΒΕΒΑΙΩΣΗ – ΔΕΝ ΕΧΕΙ ΔΟΘΕΙ ΣΕ ΧΡΗΣΗ».
Μετατροπή σε Μηνιαίες τακτικές δόσεις

Μετά την έγκριση του αιτήματος πρέπει να εκτυπωθούν εκ νέου οι εντολές πληρωμής με τα αναθεωρημένα ποσά.

Μετατροπή σε Εξαμηνιαίες τακτικές δόσεις
Μετά την έγκριση του αιτήματος πρέπει να εκτυπωθούν εκ νέου οι εντολές πληρωμής με τα αναθεωρημένα ποσά.
Μετατροπή σε εφάπαξ πληρωμή (20% έκπτωση)

Το αίτημα εγκρίνεται εφόσον υποβάλλεται εντός των προθεσμιών των εξαμήνων του Ν.4178/2013. Μετά την έγκριση του αιτήματος πρέπει να εκτυπωθούν εκ νέου οι εντολές πληρωμής με τα αναθεωρημένα ποσά.
Μετατροπή σε 1η 30%+Μηνιαίες δόσεις (10% έκπτωση)

Το αίτημα εγκρίνεται εφόσον υποβάλλεται εντός των προθεσμιών των εξαμήνων του Ν.4178/2013. Μετά την έγκριση του αιτήματος πρέπει να εκτυπωθούν εκ νέου οι εντολές πληρωμής με τα αναθεωρημένα ποσά.

Μετατροπή σε 1η 30%+Εξαμηνιαίες δόσεις (10% έκπτωση)

Το αίτημα εγκρίνεται εφόσον υποβάλλεται εντός των προθεσμιών των εξαμήνων του Ν.4178/2013. Μετά την έγκριση του αιτήματος πρέπει να εκτυπωθούν εκ νέου οι εντολές πληρωμής με τα αναθεωρημένα ποσά.

Επανεισαγωγή παλαιών προστίμων.

Η δυνατότητα υπάρχει μόνο σε δηλώσεις σε "Υπαγωγή". Στην περίπτωση αυτή διαγράφονται τα παλαιά πρόστιμα, και οι δόσεις επαναϋπολογίζονται χωρίς αυτά . Ο χρήστης θα πρέπει με δική του ευθύνη να τα επανεισάγει.

Επανεισαγωγή εξόδων αναβάθμισης.

Η δυνατότητα υπάρχει μόνο σε δηλώσεις σε "Υπαγωγή". Στην περίπτωση αυτή διαγράφονται τα υπάρχοντα ποσά ενεργειακής αναβάθμισης ή/και στατικής ενίσχυσης, και οι δόσεις επαναϋπολογίζονται χωρίς αυτά. Ο χρήστης θα πρέπει με δική του ευθύνη να τα επανεισάγει.

Δυνατότητα προώθησης δήλωσης από «Αρχική υποβολή» σε "Υπαγωγή" με περιγραφή δικαιολογητικών.

Η Δήλωση πρέπει να είναι σε αρχική υποβολή, να έχει πληρωθεί το παράβολο και να βρίσκεται σε περιορισμό λόγω παραδοσιακού οικισμού. Για να εγκριθεί το αίτημα πρέπει να έχει υποβληθεί το αντίστοιχο αρχείο (απόφαση επιτροπής)

Δυνατότητα Προώθησης σε "Οριστική Υπαγωγή" με περιγραφή δικαιολογητικών

Η δυνατότητα υπάρχει μόνο σε δηλώσεις σε "Υπαγωγή". Αφορά τις περιπτώσεις «Προς έκδοση Οικοδομικής Αδείας» ή «Εκδοθείσα Οικοδομική Άδεια προ 28/07/2011». Για να εγκριθεί το αίτημα πρέπει να έχει υποβληθεί το αντίστοιχο αρχείο (άδεια)

Έκδοση εντολής 30% για δικαιοπραξία
Παρέχεται σε δηλώσεις σε «Αρχική Υποβολή» σε παραδοσιακό οικισμό/διατηρητέο κτίριο προ έγκρισης Επιτροπής. Εφόσον προκύπτει από τα οικονομικά στοιχεία εκδίδεται εντολή πληρωμής για την συμπλήρωση της καταβολής του 30% του προστίμου προκειμένου να υλοποιηθεί δικαιοπραξία που το απαιτεί.

Αλλαγή υπευθύνου μηχανικού δήλωσης

Απαιτείται η σύμφωνη γνώμη του υπάρχοντος μηχανικού και η ανάληψη της δήλωσης από νέο μηχανικό με την συναίνεση του ιδιοκτήτη. Εάν η δήλωση προέρχεται από μεταφορά δήλωσης του Ν.4014/2011 τότε μεταφέρεται στον νέο διαχειριστή και αυτή η δήλωση.

Η αλλαγή διαχειριστή μηχανικού γίνεται με την απαραίτητη προϋπόθεση της έγγραφης συγκατάθεσης του ιδιοκτήτη την οποία ο νέος διαχειριστής της δήλωσης οφείλει να υποβάλει στις υπεύθυνες δηλώσεις που απαιτεί η δήλωση στα έντυπα δικαιολογητικά. Παραβίαση του ανωτέρω κανόνα μπορεί να επιφέρει πειθαρχικές ευθύνες. Το ΤΕΕ τηρεί αναλυτικά ιστορικά αρχεία καταγραφής των μεταβολών της δήλωσης για κάθε διαδοχικό διαχειριστή.
2. Διαθέσιμες Αιτήσεις για δηλώσεις του Ν.4014/2011 που δεν έχουν μεταφερθεί στο Ν.4178/2013

Αίτηση μετάβασης δήλωσης στις διατάξεις του Ν.4178/2013

Ισχύει για δηλώσεις σε προσωρινή και ολοκληρωμένη υπαγωγή καθώς και σε ληξιπρόθεσμες. Οι ληξιπρόθεσμες μεταφέρονται στο 1ο εξαμ εφαρμογής του Ν.4178/2013 με αντίστοιχη εκκίνηση των οικονομικών υποχρεώσεων

Αλλαγή υπευθύνου μηχανικού δήλωσης

Απαιτείται η σύμφωνη γνώμη του υπάρχοντος μηχανικού και η ανάληψη της δήλωσης από νέο μηχανικό με την συναίνεση του ιδιοκτήτη. Η αλλαγή διαχειριστή μηχανικού γίνεται με την απαραίτητη προϋπόθεση της έγγραφης συγκατάθεσης του ιδιοκτήτη την οποία ο νέος διαχειριστής της δήλωσης οφείλει να υποβάλει στις υπεύθυνες δηλώσεις που απαιτεί η δήλωση στα έντυπα δικαιολογητικά. Παραβίαση του ανωτέρω κανόνα μπορεί να επιφέρει πειθαρχικές ευθύνες. Το ΤΕΕ τηρεί αναλυτικά ιστορικά αρχεία καταγραφής των μεταβολών της δήλωσης για κάθε διαδοχικό διαχειριστή.

Δελτίο Τύπου  

